KIRJALLINEN KYSYMYS P-2728/01 esittäjä(t): Luigi Vinci (GUE/NGL) komissiolle. Ihmisoikeuksien kunnioittaminen Turkissa.



Virallinen lehti nro 160 E , 04/07/2002 s. 0036 - 0036



KIRJALLINEN KYSYMYS P-2728/01 esittäjä(t): Luigi Vinci (GUE/NGL) komissiolle (26. syyskuuta 2001) Aihe: Ihmisoikeuksien kunnioittaminen Turkissa Turkissa on jatkunut jo useiden kuukausien ajan Turkin vasemmistolaisten järjestöjen aktivistien nälkälakko. Tällainen äärimmäisen protestin muoto, joka on tähän mennessä johtanut jo 35 ihmisen kuolemaan, juontaa juurensa Turkin poliittisten vankien epäinhimillisistä vankilaoloista ja varsinkin meneillään olevasta vankilauudistuksesta, johon kuuluu poliittisten vankien siirtäminen ahtaisiin eristettyihin selleihin. Elokuun lopulla 2001 Turkin poliisi tukahdutti väkivaltaisesti kurdipuolue HADEP:in koolle kutsuman, useissa Turkin kaupungeissa järjestetyn mielenosoituksen, jolla tuettiin kurdien ja Turkin muiden vähemmistöjen kulttuuristen ja kielellisten oikeuksien tunnustamista. Mitä mieltä komissio on edellä mainituista asioista? Katsooko komissio, että edellä mainitut asiat eivät sovi yhteen Kööpenhaminan poliittisten kriteerien kunnioittamisen kanssa, joista Euroopan unioniin liittyminen riippuu? Günter Verheugenin komission puolesta antama vastaus (19. lokakuuta 2001) Komissio on arvoisan parlamentin jäsenen tavoin huolissaan nälkälakoista ja paastoista, jotka ovat johtaneet nyttemmin jo 40 vangin kuolemaan Turkissa. Ensimmäisen vangin menehdyttyä komissio antoi 21. maaliskuuta 2001 Ankarassa julkilausuman, jossa se yhdessä puheenjohtajavaltio Ruotsin kanssa kehotti Turkin viranomaisia ryhtymään kaikkiin tarvittaviin toimenpiteisiin kuolemantapausten toistumisen ehkäisemiseksi. Komissio muistutti tässä yhteydessä myös Euroopan kidutuksen vastaisen komitean antamista suosituksista. Lisäksi komissio totesi, että nälkälakkolaisten kuolemantapausten jatkuminen on huolestuttavaa humanitaariselta kannalta, ja korosti sitä, että se ei suinkaan ota kantaa nälkälakkoja järjestävien tahojen poliittisten näkemysten puolesta. Komissio seuraa edelleen tarkasti tilanteen kehittymistä vankiloissa, myös useita hallituksen hyväksymiä lainsäädännöllisiä toimenpiteitä pidätysolosuhteiden parantamiseksi vankiloissa yleensä. Nämä toimenpiteet koskevat käytäntöjä, joilla lievennetään eristysmenettelyjä F-tyypin vankiloissa, rangaistusten täytäntöönpanoa valvovien tuomarien virkojen perustamista vankeja vastaan nostettuihin kanteisiin liittyvien valitusten käsittelyä varten sekä seurantaelinten perustamista, joiden tarkoituksena on suorittaa tarkastuksia ja raportoida viranomaisille vankien elin- ja terveysolosuhteista sekä vankien siirroista ja kurinpitomenettelyistä. Komissio uskoo, että näiden suhteellisen hiljattain käyttöön otettujen toimenpiteiden täytäntöönpano edistää käynnissä olevan kriisin ratkaisemista. Se edistää toivottavasti myös pidätysolosuhteiden saattamista kansainvälisten standardien mukaisiksi, mikä on eräs Turkin unioniin liittymistä valmistelevan kumppanuuden ensisijainen tavoite. Tulevassa määräaikaiskertomuksessaan Turkin edistymisestä Euroopan unioniin liittymisen valmisteluissa komissio käsittelee yksityiskohtaisemmin kyseistä aihetta sekä muita parlamentin jäsenen mainitsemia ihmisoikeuskysymyksiä kuten yhdistymisvapautta ja oikeutta kokoontua rauhanomaisesti.